**Mór Városi Önkormányzat Képviselő-testületének hatáskörében eljáró**

**Mór Város Polgármestere**

**15/2021. (III.3.) önkormányzati rendelete**

***a helyi utazási támogatásról***

Mór Városi Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglaltak alapján a képviselő-testület hatáskörében, az Alaptörvény 32. cikk (2) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 18. pontjában meghatározott feladatkörében eljárva a következőket rendeli el:

**I. Fejezet**

**Általános rendelkezések**

**1. A rendelet célja**

**1. §** Mór Városi Önkormányzat Mór város közigazgatási területén élő 65 év alatti nyugdíjasok és 25 év alatti tanulók részére utazási költségeinek csökkentésére helyi utazási támogatást (a továbbiakban: támogatás) nyújt.

**2. A rendelet hatálya**

**2. §** (1) A rendelet személyi hatálya kiterjed Mór város közigazgatási területén élő, érvényes lakcímmel rendelkező, Mór város közigazgatási területén közlekedő helyi és - az Árki puszta, Felsődobos, Tímár puszta településrészek, valamint Mór központi belterülete között közlekedő - helyközi autóbuszjáratra érvényes bérlettel rendelkező

a) 6-14 éves kor közötti gyermekekre,

b) nappali oktatás munkarendje szerint folyó oktatásban részt vevő, 25. életévüket be nem töltött tanulókra, továbbá

c) a 65. életévüket be nem töltött és ingyenes utazásra nem jogosult nyugdíjasokra.

(2) Az a kérelmező, aki helyi és az (1) bekezdés szerinti helyközi autóbuszjáratra is rendelkezik érvényes bérlettel, mindkét bérlet után jogosult a támogatásra.

**3. Értelmező rendelkezések**

**3. §** E rendelet alkalmazásában:

a) lakcím: bejelentett lakóhely vagy tartózkodási hely címe,

b) nyugdíjas: a társadalombiztosítási nyugellátásról szóló 1997. évi LXXXI. törvény 6.§ (1)-(2) bekezdéseiben meghatározott nyugellátásban részesülő személy.

**II. Fejezet**

**Általános eljárási szabályok**

**4. §** (1) A támogatással kapcsolatos eljárás kérelemre indul.

(2) A támogatás iránti kérelmeket a Móri Polgármesteri Hivatalhoz kell benyújtani az 1. melléklet szerinti formanyomtatványon, mely elérhető a hivatal ügyfélszolgálati irodáján és Mór Város honlapján.

(3) Kiskorú jogosult esetén a kérelmet törvényes képviselője nyújthatja be.

(4) A kérelmező a kérelem benyújtásakor minden esetben köteles csatolni:

a) lakcímet igazoló hatósági igazolványának másolatát,

b) helyi vagy a 2. § (1) bekezdése szerinti helyközi járatra érvényes tanulóbérlet vagy nyugdíjas bérlet, valamint a bérlet megvásárlását igazoló számla másolatát, továbbá

c) a 2. § (1) bekezdés a)-c) pontja szerinti jogosultsági feltételek valamelyikének fennállását igazoló okirat másolatát.

**III. Fejezet**

**Támogatás megállapítása**

**5. §** (1) A kérelem elbírálása a polgármester hatáskörébe tartozik.

(2) A támogatás havi összege mind a helyi, mind a 2. § (1) bekezdése szerinti helyközi buszjáratra megvásárolt bérlet után 500 Ft, mely a jogosultságot megállapító döntés alapján mindaddig folyósítható, amíg a jogosultsági feltételekben nem következik be változás.

(3) A jogosultság megállapítását követően a támogatás folyósításának feltétele a megvásárolt bérlet, valamint az erről szóló számla másolatának benyújtása.

(4) A Móri Polgármesteri Hivatal Pénzügyi Irodája a megállapított támogatást a megvásárolt bérlet, valamint az erről szóló számla másolatának benyújtását követően 10 napon belül utalja.

(5) Az e rendeletben szabályozott támogatásra való jogosultság és a jogosultat érintő jog és kötelezettség megállapítására, továbbá a hatósági ellenőrzésre az általános közigazgatási rendtartásról szóló törvény rendelkezéseit kell alkalmazni.

(6) A támogatásban részesülő a jogosultság feltételeit érintő lényeges tények, körülmények megváltozásáról 15 napon belül köteles tájékoztatni az önkormányzatot.

(7) A tájékoztatási kötelezettség megszegése, illetve a támogatás rosszhiszemű és jogtalan igénybevétele esetén a döntésre jogosult haladéktalanul megszünteti a támogatást.

(8) A döntéshozó a bejelentés hónapjának utolsó napjával megszünteti a támogatásra való jogosultságot, ha a kérelmező kéri a támogatás megszüntetést.

**IV. Fejezet**

**Adatkezelés**

**6. §** (1) A Móri Polgármesteri Hivatal e feladattal megbízott dolgozói a támogatásra jogosultság megállapítása és folyósítása érdekében a kérelem nyomtatványon szereplő adatokat, a becsatolt dokumentumokban szereplő adatokat és a hatósági eljárás során keletkezett egyéb adatokat, valamint a támogatás kifizetéséhez szükséges adatokat és a kapcsolódó dokumentumokat a kifizetést követő 8 évig kezelik.

(2) Az adatok megismerésére a Móri Polgármesteri Hivatal e feladattal megbízott dolgozói, valamint a polgármester és jogorvoslat esetén a Képviselő-testület tagjai, továbbá a bíróság jogosultak.

**V. Fejezet**

**Záró rendelkezések**

**7. §** Ez a rendelet 2021. szeptember 1. napján lép hatályba.

Fenyves Péter Dr. Taba Nikoletta

polgármester jegyző

Záradék:

A rendeletet 2021. március 3. napján kihirdettem.

Dr. Taba Nikoletta

jegyző

1. melléklet a 15/2021. (III.3.) önkormányzati rendelethez

Mór Városi Önkormányzat

8060 Mór Szent István tér 6.

***KÉRELEM***

***HELYI UTAZÁSI TÁMOGATÁS MEGÁLLAPÍTÁSA IRÁNT***

Mór Városi Önkormányzat Mór város közigazgatási területén élő 65 év alatti nyugdíjasok és 25 év alatti tanulók részére utazási költségeinek csökkentésére helyi utazási támogatást nyújt.

1. ***A kérelmező személyére (kiskorú gyermek esetében törvényes képviselő / szülő) vonatkozó adatok:***

Neve:

Születési neve:

Anyja neve:

Születési helye, ideje (év, hó, nap):

Lakóhelye:

Tartózkodási helye:

Állampolgársága:

Telefonszám (nem kötelező):

A folyósítást

□ postai úton lakcímemre vagy

□ postai úton ……………………………………………………………címre vagy

□ bankszámlára kérem utalni.

Fizetési számlaszám: …………………………………………………..

A fizetési számlát vezető pénzintézet neve: ...........................................

**A kérelmező a kérelem benyújtásakor minden esetben köteles csatolni:**

a) lakcímet igazoló hatósági igazolványának másolatát,

b) helyi vagy helyközi járatra érvényes tanulóbérlet vagy nyugdíjas bérlet, valamint a bérlet megvásárlását igazoló számla másolatát,

c) a jogosultsági feltételek valamelyikének fennállását igazoló okirat másolatát (nyugdíjas igazolvány másolatát, diákigazolvány másolatát).

1. ***Kiskorú jogosult adatai:***

|  |  |  |  |
| --- | --- | --- | --- |
|  | **KISKORÚ GYERMEK NEVE** | **Születési helye, ideje**  **(év, hó, nap)** | **Anyja neve** |
| 1. |  |  |  |
| 2. |  |  |  |
| 3. |  |  |  |
| 4. |  |  |  |
| 5. |  |  |  |
| 6. |  |  |  |
| 7. |  |  |  |
| 8. |  |  |  |
| 9. |  |  |  |
| 10. |  |  |  |

1. ***Jogosultsági feltételekre vonatkozó nyilatkozatok***

*Büntetőjogi felelősségem tudatában nyilatkozom, hogy a közölt adatok a valóságnak megfelelnek.*

*Hozzájárulok a kérelemben szereplő adatoknak az eljárás során történő felhasználásához, a kérelemhez csatolandó dokumentumok másolásához.*

*Tudomásul veszem, hogy a jogosultságot érintő és a személyes adatokban történő változást köteles vagyok 15 napon belül bejelenteni, valamint, hogy a tájékoztatási kötelezettség megszegése, illetve a támogatás rosszhiszemű és jogtalan igénybevétele esetén a döntésre jogosult haladéktalanul megszünteti a támogatást.*

**Mór, 20…………év ………hó…….nap**

**…....….........................................................**

**aláírás**

**kérelmező/törvényes képviselő**